bg ru ru hbs_cyr ky ky ky ky ky ky ky ky ky ky ky ky ky ky ky ky kk ru ky ru ky ky ky ky ky ky ky ky ky ky ky ky ru ky ky ky tt ky ky ky ky en ky be ru ru ru ru ru ru ru bg ru ru ru ru ru ru ru ru ru ru ru ru ru ru
Динара Молдошева, Өкмөттүн Жогорку Кеңештеги өкүлү:
"Бош күндөрү жолдошума Ак-Турпактын күрүчүнөн аш басып берем"
- Динара айым, балалуу болуп иштеген оор болсо керек?
- Эми жашоо деген ошол экен да. Улуу кызым Бермет бала бакчага барат. Аны жеткизем деп кээде жумушка кечигип калам. Кичүү кызым бир жашта. Алигүнчө эмчектен чыгара элекмин. Мен жумушка кеткенде Аруукени апам багып калат. Улуу кызымды төрөгөндө да бат эле жумушка чыгып кеткем. Бирок эмчектен чыгарган жокмун. Үч жашка чейин эмди. Экинчи кызым да үч айга толгондо жумушка чыгып кеттим. Азыр эртең менен кечинде эмизип жүрөм.
- Дагы балалуу болуу оюңузда барбы? Сырттан караган кишиге карьераны сүйгөн келиндей көрүнөсүз?
- Албетте, мен жашмын да. 33кө эле чыктым. Дагы эки-үч бала төрөсөм деген оюм бар. Ошол эле маалда ишти да таштабайм. Азыр жашоонун ыргагы ушундай болуп калбадыбы. Аял үй-бүлөсүн карап, ошол эле маалда жумушка жетишүүсү керек. Менимче, бул жакшы нерсе.
- Жумуштагы Динара менен үйдөгү Динаранын айырмасы барбы?
- Бар. Жумуштагы Динара, силер айткандай, карьерага умтулган, талапты кое билген жетекчи. Эч кандай эмоцияга жол бербейт. Үйдөгү Динара жөнөкөй аял, жөнөкөй эне. Бирок кээде үйдө экенимди унутуп кал­майым бар. Андайда башкача тон менен сүйлөп жиберип, үйдөгүлөрдөн "Динара, сен жумушта эмессиң" деген эскертүү угам.
- Эркек мүнөз айымдай көрүнөсүз, атанын тарбиясын көбүрөөк алгансыз го?
- Мен үйдөгү төрт кыздын улуусумун да. Тун балдар өзү жоопкерчиликтүү болушат окшойт. Биз кичине чакта апам айыл өкмөттө, атам мектепте директор болуп иштечү. Алар жумушка кеткенде үч сиңдимди өзүм карачумун. Кийинтип, тамагын жасап берчүмүн. Сабактарын окуганга көз салчумун дегендей. Түйшүккө эрте бышып, жаштайыман чечим кабыл алганга үйрөндүм ошентип. Бул мүнөзгө да таасир берет экен. Азыр ата-энем такай иш баштаарда мени менен кеңешип турат. Сиңдилерим дагы.
- Үй-бүлөдө дагы чечимди өзүм кабыл алам деп жезденин ачуусуна тийбейсизби?
- Биздин үйдө демократия десем болот. Жолдошум экөөбүздүн ортобузда "мен башкарам же сен башкарасың" деген талаш болгон эмес. Чоң иш баштарда сөзсүз кеңешебиз. Мирбек майда-баратка кийлигишкенди жаман көрөт. Андыктан тамак-аш, кийим-кечени ага айтпай эле өзүм ала берем.
- Баса, жолдошуңуз кайда иштейт, сиздин жумушуңузга ичи тардык кылбайбы?
- Мамлекеттик кызматкер эмес. Жеке компаниялардын биринде иштейт. Ичи тардык кылбайт, тескерисинче, колдоп турат. Кээде гана "сен барбасаң, өкмөттүн иши токтоп калат го" деп тамашалап калмайы бар. Экөөбүз жумасына бир жолу бассейнге барабыз. Ал ашты жакшы көрөт. Бош убакта атайын Ак-Турпактын күрүчүн алып келип басып берем.
- "Ак жолдо" депутат эмес белеңиз, Бакиевдер кеткенден кийин сизди Коопсуздук кызматы кайра-кайра суракка чакырганы чынбы?
- 7-апрелден кийин легитимдүү бийлик жок эмес беле. Биз, 4-чакырылыштын депутаттары, ошондо чогулуп жыйын өткөргөнбүз. Максатыбыз бийликте калуу эмес болчу. Жөн гана легитимдүү өкмөт, президент шайлайлы да, анан таркап кетели дегенбиз. Бирок кээ бир саясатчылар аны башкача түшүнүп туруп алышты. Бул эми тарых. Биз деле Бакиевдин бийлигин алып келип, кан төгүлсүн деген ниетти көздөгөн эмеспиз да. Эл үчүн иштегибиз келген. Ортодон саясый оюндар да болуп кетти. Эртеби-кечпи, буга мезгил өз баасын берет.
Ар жалбырак өз үнүндө шыбырайт
-"Күн менен өлүмгө тике караган эч ким жок" деп француз ойчулу Франсуа де Ларошфуко айткан экен. Ага кошуласызбы?
- Туптуура айтылган. Ак сөз. Күн жерден канча алыс турса да, ачуу тийгенде акактап көлөкө издеп калабыз. Анан кайдан тик карамак элек? Өлүмдүн болсо - аты улук. Андан эч ким качып кутулган эмес. Академигиң да, падышаң да, кулуң да. Бирок, ошону билип туруп эле ажалдан корко беребиз. Өзүмдөн улам көп байкайм, карыган сайын жан таттуу боло баштайт экен. "Жашка тойбойт адамзат" деген сап ушундан улам жаралган турбайбы көрсө…
- Генрих Гейненин " Кандай автор болбосун, өзү жараткан чыгарма менен атак-даңкка жетсем дейт. Ал эмес кудай деле "Атагымды унуткарбас үчүн адамзатты жараттым" деп какшап жатпайбы" деген сөзү бар. Ушул туурабы?
- Адам болгон деңгээлинен, жеткен түшүнүгүнөн жогору чыгарма жарата албайт. Бирок атак-даңк күтөт. Мен 15 жылча гезитте редактор болуп эмгектендим. Далай журналист кол астымда иштеди. Азыр болсо жазуучулар союзун жетектеп жатам. Көп эле авторлор менен жолугушам. Ар бири өзүнүн түшүнүгүнө жараша чыгарма жаратып, алып келет. "Ар кимдики өзүнө, ай көрүнөт көзүнө", "Карга баласын аппагым дейт" деген кептер бар эмеспи. Арасында жазганына алымсынбай, өзүн сындаган жупунулар чанда.
- "Жакшы китеп окуймунбу, жаман китеп окуймунбу, айтор ал мага тирүү адамдай сүйлөйт" деп жазуучу Жонатан Свифт белгилеген экен. Сиз китепке кандай таасирленесиз?
- Жакшы китеп тирүү адамдай. Көркөм чыгармалар жөн жерден жаралбайт. Жакшы автор көргөн-билгенин, башынан кечирген окуялардын баарын жүрөгүнөн өткөрүп туруп жазат. "Сөздүн жаны бар" дегендей, мен деле китепти тирүү адам менен сырдашкандай, сырдаш адамымдын сыры улам терең ачылгандай берилүү менен окуйм.
- "Кыял деген тиш сыяктуу, жаш өткөн сайын күбүлө берет" деген сөзгө кошуласызбы?
- Бул мыйзам ченемдүү нерсе эмес. Кыял - өмүр бою коштоп жүрүүчү жагымдуу сезим. Жаш кезде кыялдар ойкуп-кайкып, асмандап жүрөт. Жаш өткөн сайын асмандаган куру кыялдар эмес, салабаттуу, олуттуу, ишке аша турган кыялдар көбүрөөк болот.
Сүйкүмсүз аял, сүйкүмдүү балдар
- "Сүйбөгөн аял алып, сүйкүмдүү балдарга ата болдум" деп Абай Кунанбаев айткан экен. Ушундай үй-бүлөлөрдү кезиктиресизби?
- Негизи бала ар бир үйдүн бактысы эмеспи. Ар бир эркек адам артымда тукум калса экен, ал Мекен жүгүн көтөргөн, элдин уулу болсо экен деп тилек кылат. Ал сүйгөн адамынан төрөлдүбү же сүйбөй жүрүп уулдуу болсо да, зор бакыт катары кабыл алуу ата парзы. Эң башкысы, ымыркайдын жаралышы чоң бакыт. Мен үй-бүлөлөрдүн турмушун иликтеп деле көргөн эмесмин. Бирок кайсы үйдө наристе төрөлсө, ошого абдан кубанам.
about | A Free CSS Template by RamblingSoul